ORDE do 25 de xuño de 2009 pola que se modifica a Orde do 6 de febreiro de 2009 pola que se establecen as bases que rexen as axudas para adquisición de equipamento e actividades programadas por asociacións xuvenís e entidades prestadoras de servizos á xuventude e se procede á súa convocatoria.
CONSELLERÍA DE TRABALLO E BENESTAR — III. OUTRAS DISPOSICIÓNS — 06/07/2009

No Diario Oficial de Galicia nº 33, do 17 de febreiro de 2009, publicouse a Orde do 6 de febreiro de 2009, pola que se establecen as bases que rexen as axudas para adquisición de equipamento e actividades programadas por asociacións xuvenís e entidades prestadoras de servizos á xuventude e se procede á súa convocatoria.
Debido aos cambios na estrutura orgánica dos departamentos da Xunta de Galicia coa aprobación do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia e segundo o disposto no Decreto 245/2009, do 30 de abril, polo que se regulan as delegacións territoriais da Xunta de Galicia e a Orde do 4 de maio de 2009 sobre adscrición dos órganos suprimidos e atribucións de competencias nos órganos superiores da Consellería de Traballo e Benestar, cómpre modificar a composición da comisión de avaliación no caso de entidades de ámbito provincial ou inferior.
Por todo isto, e no uso das facultades que me foron concedidas,
DISPOÑO:
Artigo único.-Modifícase o punto 2º do artigo 10 da Orde do 6 de febreiro de 2009 pola que se establecen as bases que rexen as axudas para adquisición de equipamento e actividades programadas por asociacións xuvenís e entidades prestadoras de servizos á xuventude e se procede á súa convocatoria, que queda redactado como segue:
«2. No caso de entidades de ámbito territorial ou inferior, a devandita comisión terá a seguinte composición:
a) O/a xefe/a de servizo competente en materia de xuventude que actuará como presidente/a.
b) O/a xefe/a de Sección de Xuventude.
c) Un/ha representante do servizo competente en materia de xestión económica.
d) Un/ha representante do Consello da Xuventude de Galicia.
e) Actuará como secretario/a un/ha funcionario/a do departamento territorial.
2.1. A comisión de avaliación poderá solicitar dos interesados a achega de cantos datos e documentos se consideren necesarios ou convenientes para a avaliación.
2.2. Unha vez avaliadas todas as solicitudes admitidas a trámite, a comisión de avaliación elaborará un informe-proposta de resolución que elevará ao/á xefe/a territorial competente por razón de materia da Consellería de Traballo e Benestar. Con anterioridade a ditar a proposta de resolución, deberase acreditar que os beneficiarios que superen os 1.500 euros para a adquisición de equipamento e material inventariable están ao día das súas obrigas tributarias estatais e autonómicas e da Seguridade Social, así como que non teñen pendente de pagamento ningunha outra débeda coa Administración da Comunidade Autónoma de Galicia.
2.3. Se por calquera causa, no momento en que a comisión de avaliación teña que examinar as solicitudes, algún dos compoñentes non puidese asistir, será substituído pola persoa que para o efecto se nomee».
Disposición adicional
Única.-As referencias xenéricas que se fagan na Orde do 6 de febreiro de 2009 aos delegados provinciais, entenderanse referidas aos xefes territoriais da Consellería de Traballo e Benestar.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de xuño de 2009.
Beatriz Mato Otero
Conselleira de Traballo e Benestar